星赋
陆云公 (NanBei)
汉武帝夜游昆明之池，顾谓司马迁、相如曰：星之明丽矣，考之于歌颂，求之于经史。龙尾著于虢童，天汉表于周士。既妖谣之体陋，嗟怨剌之蚩鄙，每郁悒而未摅，思命篇于二子。于是司马迁对曰：臣代典天官，绪由南正。捡之图籍，传之视听。臣闻连珠合璧，曜灵之所起也。春鸟秋虚，历数之所纪也。应黄钟而正位，建玉衡以辨方。五纬丽而周道，四野分而书疆。至如下方爽德，上元告变。或守位而易所，或凌光而掩炫。故夫应若转环，信如合契。俾明镜与元龟，宜敕身而炯戒。长卿操笺染翰，思溢情烦。迁延奉笔，继响而言曰：日隐于西，月生于东。重轮晻而时缺，上枝栖而未融。岂若帝车之独运，随圆盖而不穷。帝乃歌曰：白日没兮明月移，繁星曙兮情未疲。